et cy cy ceb fi cy nl en et cy cy cy cy cy cy ast en en en en en en cy cy en cy cy cy fr es en en cy
Cyfarfu deg ohonom; Morfudd, Arwel, Iolo (Caernarfon), Mike, Guto (a Lara'r ast), Mark, Pete, Huw Myrddin, Eryl a minnau; yn brydlon ym maes parcio argae Nant y Moch ar fore hyfryd o Fehefin. Roedd awel ysgafn o'r gogledd - a brofodd i fod yn fendith ar brydiau i leddfu gwres haul canol haf.
Anelwyd yn gyntaf am ben deheuol cadwyn copaon Pumlumon, Y Garn. Profodd y tywydd sych diweddar yn fendith ar y darnau cyntaf a'n galluogi i gadw'n traed yn sych. Lle da am de-ddeg (wel, nes i unarddeg a dweud y gwir). O gopa'r Garn dilynwyd y grib i fyny i fan uchaf y diwrnod, copa Pumlumon Fawr a cyfle am ginio ger y garnedd fawr. Diddanwyd pawb gan nid yn unig gan ffraethineb Mark ond maint a chynnwys ei focs tocyn hefyd. Gadawodd Guto (a Lara) ni i fynd dros Pumlumon Fach i lawr at Lyn Llygad Rheidol ac yl ôl i Nant y Moch (doedd Lara ddim ffansi gwneud y daith gyfan!).
Ymlaen, wedi cinio, am copa Pumlumon Llygad-bychan ger tarddiad yr afon Gwy. Wedyn dilyn y llwybr am gopa Pumlumon Arwystli, yr ail-ucha o gopaon y dydd a rhyfeddu at y carneddi anferth ar y safle hon - heb sôn am yr olygfa o gymylau llwch yn codi o olwynion ceir ralio ar gwrs cyflyn Sweet Lamb oddi isod. Bwrw mlaen wedyn i'r gogledd hyd at y corsydd ble mae tarddiad yr Afon Hafren, cyn troi i'r gorllewin a dilyn y gefnen lydan hyd at golofn garreg bron i ddeg troedfedd o uchder ar drwyn y gefnen oedd yn ein harwain i lawr at Afon Hengwm. Llwyddwyd i groesi'r afon mwy neu lai yn droedsych - er i Pete benderfynu nad oedd cadw'r traed yn sych yn bwysig. Codi'n weddod serth wedyn am gopa Banc Lluestnewydd a chael golygfa dda o faes y gâd Brwydr Hyddgen - ble y cafodd byddin cymharol fechan Owain Glyndwr fuddugoliaeth allweddol dros fyddin Saesnig, teirgwaith maint un y Cymry, yn 1401. Gellid gweld Gerrig Cyfamod Glyndwr yn glir hefyd. Rhyfedd fod digwyddiad mewn man mor anghysbell wedi bod yn allweddol yn hanes ein cenedl.
Dilynwyd cefnen Banc Lluestnewydd i lawr i'r bont fros Afon Hengwm ac yna dilyn y ffordd i gyfeiriad Maesnant. Unwaith y cyrhaeddwyd y fford darmac yna roedd Guto, chware teg iddo,wedi dod i'n cyfarfod yn y cerbyd gwyn a cafodd gyrrwyr y ceir eu cludo nôl i gasglu'r ceir ac arbed i bawb orfod cerdded y milltir a hanner olaf yn ôl at yr argae ar ffordd darmac.
Diwrnod eithriadol o braf a chyfle i weld ucheldir y Canolbarth ar ei orau. Braf oedd gweld criw y Gogledd a'r De yn cyfarfod yn y Canobarth fel hyn. Dyma rhywbeth y byddai'r diweddar annwyl Llew Gwent wedi ei fwynhau yn fawr pebai wedi bod gyda ni - fel y byddai, mae'n siwr.
Adroddiad gan Iolo ap Gwynn
lluniau gan Iolo ap Gwynn ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51